
REPUBLIKA E SHQIPËRISË

GJYKATA E LARTË
KOLEGJI ADMINISTRATIV

Nr. 31003-00059-00-2019 i Regj. Themeltar
Nr. 00-2026-2975  i vendimit (556)
V E N D I M

NË EMËR TË REPUBLIKËS
Kolegji Administrativ i Gjykatës së Lartë, me trup gjykues të përbërë nga:

Sokol SADUSHI        - Kryesues

Sokol NGRESI           - Anëtar

Gentian MEDJA        - Anëtar

në datë 06.05.2026, mori në shqyrtim në dhomë këshillimi, çështjen administrative me nr. 31003-00059-00-2019 akti, që i përket:

PADITËS:


Genc Boga, Person Fizik Tregtar.
E PADITUR:


Drejtoria Rajonale Tatimore Tiranë.
OBJEKTI:
Detyrimi i Drejtorisë Rajonale Tatimore Tiranë të shpërblejë dëmin e shkaktuar si pasojë e nxjerrjes së akteve administrative “Njoftim Vlerësimi Tatimor nr. 7935/9  prot, datë 20.08.2012” dhe “Njoftim Vlerësimi Tatimor nr. 7935/11 prot. datë 19.09.2012”.
BAZA LIGJORE:
Nenet 7 e 17/f e vijues të ligjit nr. 49/2012 “Për gjykatat administrative dhe gjykimin e mosmarrëveshjeve administrative”, Nenet 1, 3, 6, 10, 17 e vijues të ligjit nr. 8510, datë 15.07.1999 “Për përgjegjësinë jashtëkontraktore të organeve të administratës shtetërore”, Nenet 608, 609,  640 e vijues të Kodit Civil, nenet 9, 14 e vijues të Kodit të Procedurave Administrative, nenet 75 dhe 76/2 të ligjit nr. 9920, datë 19.05.2008 “Për procedurat tatimore”.
KOLEGJI ADMINISTRATIV I GJYKATËS SË LARTË

pasi dëgjoi relatimin e gjyqtarit Sokol Sadushi dhe pasi e shqyrtoi çështjen në tërësi, në dhomë këshillimi,

VËREN

I. Rrethanat e çështjes

1. Nga aktet e administruara në dosje rezulton se Drejtoria Rajonale Tatimore Tiranë ka nxjerrë ndaj tatimpaguesit Genc Boga, Person fizik tregtar, njoftim-vlerësimin tatimor nr. 7935/9 prot., datë 20.08.2012, si dhe njoftim- vlerësimin tatimor nr. 7935/11 prot., datë 19.09.2012.
2. Këto akte janë mbështetur në interpretimin administrativ të dhënë me shkresën nr. 10377/1 prot., datë 02.07.2012, të Drejtorisë së Përgjithshme të Tatimeve, sipas së cilës fitimi neto i personit fizik, i mbetur pas tatimit mbi fitimin, duhej t’i nënshtrohej edhe tatimit mbi të ardhurat personale.
3. Kundër njoftim-vlerësimeve të mësipërme tatimpaguesi ka ushtruar ankimin administrativ pranë Drejtorisë së Apelimit Tatimor. Për efekt të marrjes në shqyrtim të ankimit, ai ka paguar më datë 19.09.2012 shumën e përgjithshme prej 42.199.891 lekësh, të përbërë nga principali në shumën 31.350.005 lekë dhe kamatëvonesat në shumën 10.849.891 lekë.
4. Drejtoria e Apelimit Tatimor, me vendimin nr. 20390/2 prot., datë 18.12.2012, ka lënë në fuqi njoftim-vlerësimet tatimore të Drejtorisë Rajonale Tatimore Tiranë.
5. Me vendimin nr. 6129, datë 03.06.2013, Gjykata e Rrethit Gjyqësor Tiranë ka pranuar padinë e tatimpaguesit, duke konstatuar absolutisht të pavlefshme shkresën nr. 10377/1 prot., datë 02.07.2012, të Drejtorisë së Përgjithshme të Tatimeve, si dhe duke anuluar njoftim- vlerësimin tatimor nr. 7935/9 prot., datë 20.08.2012, dhe vendimin nr. 20390/2 prot., datë 18.12.2012, të Drejtorisë së Apelimit Tatimor, për pjesën që kishte lënë në fuqi këtë njoftim-vlerësim.
6. Gjykata Administrative e Apelit, me vendimin nr. 3013, datë 15.07.2014, ka lënë në fuqi vendimin e gjykatës së shkallës së parë.
7. Në lidhje me njoftim-vlerësimin tatimor nr. 7935/11 prot., datë 19.09.2012, Drejtoria e Përgjithshme e Tatimeve ka disponuar me vendimin nr. 23185/1, datë 11.09.2014, duke konstatuar pavlefshmërinë absolute të tij, si akt i nxjerrë mbi bazën e shkresës nr. 10377/1 prot., datë 02.07.2012, tashmë të konstatuar absolutisht të pavlefshme me vendim gjyqësor të formës së prerë.
8. Pas marrjes formë të prerë të vendimit gjyqësor dhe pas konstatimit të pavlefshmërisë absolute të aktit tjetër tatimor, administrata tatimore ka rimbursuar shumën e paguar nga tatimpaguesi për efekt të ankimit administrativ. Konkretisht, ka urdhëruar kthimin e shumës së paguar në lidhje me njoftim-vlerësimin tatimor nr. 7935/9 prot., datë 20.08.2012, si dhe kthimin e shumës prej 10.849.891 lekësh, të paguar në lidhje me njoftim-vlerësimin tatimor nr. 7935/11 prot., datë 19.09.2012.
9. Pala paditëse i është drejtuar administratës tatimore edhe për pagimin e kamatëvonesave mbi shumën e mbajtur prej saj, për periudhën nga pagesa e detyrimit deri në rimbursimin e tij. Për këtë kërkim administrata tatimore nuk ka disponuar në favor të tatimpaguesit.
10. Në këto rrethana, paditësi Genc Boga, Person fizik tregtar, i është drejtuar Gjykatës Administrative të Shkallës së Parë Tiranë, duke kërkuar detyrimin e Drejtorisë Rajonale Tatimore Tiranë të shpërblejë dëmin e shkaktuar si pasojë e nxjerrjes dhe zbatimit të njoftim-vlerësimeve tatimore të paligjshme.
11. Gjykata Administrative e Shkallës së Parë Tiranë, me vendimin nr.4103 (80-2015-2390), datë 20.07.2015 ka vendosur: “Pranimin e pjesshëm të padisë. Detyrimin e palës së paditur Drejtoria Rajonale Tatimore Tiranë të dëmshpërblejë palën paditëse në shumën 6.824.433 (gjashtë milion e tetëqind e njëzet e katër mijë e katërqind e tridhjetë e tre) lekë për dëmin e paligjshëm të shkaktuar nga nxjerrja dhe zbatimi i akteve administrative të paligjshme në trajtën e Njoftim Vlerësimi Tatimor nr. 7935/9 prot. datë 20.08.2012 dhe Njoftim Vlerësimi Tatimor nr. 7935/11 prot. datë 19.09.2012”. Rrëzimin e padisë për pjesën tjetër të kërkimeve si të pabazuar në ligj. Shpenzimet gjyqësore në ngarkim të palës së paditur. Ky vendim përbën titull ekzekutiv dhe, në çastin kur merr formë të prerë, ekzekutohet në mënyrë të drejtpërdrejtë nga Zyrat e Përmbarimit në Republikën e Shqipërisë brenda 12 muajve në trajtën e 4 kësteve çdo 3 muaj nga dita e fillimit të ekzekutimit”.
12. Gjykata ndër të tjera arsyeton se Drejtoria Rajonale Tatimore Tiranë (DRT Tiranë), në ushtrim të funksioneve të saj publike, kishte nxjerrë njoftim-vlerësime tatimore të cilat më pas u shpallën të kundërligjshme dhe të pavlefshme. Si pasojë, paditësi Genc Boga kishte paguar detyrime tatimore më të larta se ato që i takonin sipas ligjit, duke pësuar një dëm pasuror në formën e fitimit të munguar, pasi nuk kishte pasur mundësi t’i përdorte këto mjete financiare për interesat e tij ekonomikë.
13. Gjykata vlerësoi se përgjegjësia e administratës tatimore mbështetet në ligjin nr. 8510/1999 “Për përgjegjësinë jashtëkontraktore të organeve të administratës shtetërore”, KC dhe KPA. Sipas këtyre dispozitave, organet publike mbajnë përgjegjësi për dëmet që shkaktojnë me akte të paligjshme dhe dëmi pasuror përfshin jo vetëm humbjen e pësuar, por edhe fitimin e munguar.
14. Në analizën e saj, gjykata theksoi se dëmi konkret përbëhej nga kamatëvonesat mbi shumat e tatimeve të paguara padrejtësisht dhe të mbajtura pa të drejtë nga administrata tatimore. Për përcaktimin e këtij dëmi, ajo iu referua dispozitave të ligjit nr. 9920/2008 “Për procedurat tatimore”, veçanërisht neneve 75, 76 dhe 110, të cilat rregullojnë rimbursimin e pagesave të tepërta dhe detyrimin e administratës për të paguar kamatëvonesa. Gjykata arsyetoi se, edhe pse neni 110 i referohet rasteve kur tatimpaguesi fiton në Drejtorinë e Apelimit Tatimor, i njëjti parim duhet të zbatohet edhe kur njoftim-vlerësimi shfuqizohet nga gjykata, pasi pasojat juridike janë identike.
15. Nga provat e administruara rezultoi se DRT Tiranë kishte rimbursuar vetëm principalin e detyrimeve tatimore, pa paguar kamatëvonesat përkatëse. Për këtë arsye, gjykata caktoi një ekspert kontabël, i cili përllogariti kamatëvonesat sipas dy metodave. Gjykata pranoi variantin e dytë të ekspertimit, i cili bazohej në nenin 76 të ligjit nr. 9920/2008 dhe llogariste kamatëvonesat duke filluar 30 ditë pas pagesës së tepërt deri në datën e rimbursimit, në shumën 6.824.433 lekë.
16. Gjykata rrëzoi pretendimin e Avokaturës së Shtetit se kamatëvonesat duhej të llogariteshin vetëm nga data e vendimit të Gjykatës së Apelit Administrativ. Sipas saj, dëmi lind në momentin kur tatimpaguesi kryen pagesën e padrejtë dhe administrata mban pa bazë ligjore shumën përkatëse. Për këtë arsye, përllogaritja e kamatëvonesave duhet të fillojë nga momenti i përcaktuar në ligjin e posaçëm, pra 30 ditë pas pagesës së tepërt, e jo nga data e vendimit gjyqësor.
17. Në përfundim, gjykata arriti në përfundimin se padia ishte e bazuar në prova dhe në ligj, duke e pranuar atë pjesërisht. Ajo detyroi administratën tatimore të dëmshpërblente paditësin për kamatëvonesat e llogaritura sipas nenit 76 të ligjit nr. 9920/2008, ndërsa refuzoi kërkimin për shpenzimet gjyqësore që ishin njohur më parë me vendim të formës së prerë.
18. Kundër këtij vendimi ka ushtruar të drejtën e ankimit, pala e paditur Drejtoria Rajonale Tatimore Tiranë dhe Avokatura e Shtetit të cilat kanë kërkuar ndryshimin e vendimit dhe rrëzimin e padisë.
19. Në vijim ka ushtruar kundërankim pala paditëse i cili ka kërkuar mospranimin e ankimit të paraqitur nga Avokatura e Shtetit dhe lënien në fuqi të vendimit nr. 2390,  datë 20.07.2015 të Gjykatës Administrative të Shkallës së Parë Tiranë. 
20. Gjykata Administrative e Apelit, me vendimin nr. 3583, datë 11.10.2018, ka vendosur: “Ndryshimin e vendimit nr.4103 (2390), datë 20.07.2015 të Gjykatës Administrative të Shkallës së Parë Tiranë. Rrëzimin e kërkesëpadisë. Shpenzimet gjyqësore në ngarkim të palës paditëse..[..]”.
21. Gjykata Administrative e Apelit analizoi kërkesëpadinë bazuar në ligjin nr. 8510/1999 “Për përgjegjësinë jashtëkontraktore të organeve të administratës shtetërore” dhe në ligjin nr. 9920/2008 “Për procedurat tatimore në Republikën e Shqipërisë” dhe dispozitave përkatëse të KC. Gjykata evidentoi se dispozitat e ligjit tatimor mbi rimbursimin dhe kamatëvonesat (nenet 75, 76 dhe 110) rregullojnë raste specifike të pagesave të tepërta të detyrimeve tatimore dhe nuk krijojnë një të drejtë të përgjithshme për dëmshpërblim sa herë që një njoftim-vlerësim shpallet i pavlefshëm.
22. Sipas Gjykatës, kërkimi i paditësit për shpërblimin e dëmit nuk plotësonte kushtet e përgjegjësisë jashtëkontraktore të parashikuara në ligjin nr. 8510/1999 dhe në KC, pasi mungonte elementi thelbësor i dëmit. Gjykata arsyetoi se parapagimi i detyrimit tatimor, i cili përbën kusht ligjor për shqyrtimin e ankimit administrativ, nuk mund të konsiderohet dëm pasuror apo fitim i munguar vetëm për faktin se njoftim-vlerësimi është shfuqizuar më vonë nga gjykata. Përllogaritja e detyrimeve, nxjerrja e njoftim-vlerësimeve dhe detyrimi për parapagim janë pjesë e procedurës normale të administrimit tatimor dhe nuk e bëjnë automatikisht të kundërligjshme apo me faj veprimtarinë e administratës.
23. Gjykata theksoi se pasoja e vetme juridike e një vendimi gjyqësor të formës së prerë në favor të tatimpaguesit është detyrimi i administratës tatimore për të rimbursuar pa vonesë shumën e paguar dhe kamatëvonesat e parashikuara shprehimisht nga ligji. Në rastin konkret, administrata tatimore kishte zbatuar menjëherë vendimet gjyqësore, duke urdhëruar rimbursimin e shumave të paguara pas shfuqizimit të njoftim-vlerësimeve, çka përjashtonte ekzistencën e një sjelljeje të paligjshme ose të fajshme që do të justifikonte përgjegjësi për dëmshpërblim.
24. Gjykata vlerësoi gjithashtu se nenet 75, 76 dhe 110 të ligjit nr. 9920/2008 nuk ishin të zbatueshme në rastin konkret, pasi ato parashikojnë rimbursim dhe kamatëvonesa vetëm kur tatimpaguesi ka paguar një shumë më të madhe se detyrimi i përcaktuar nga administrata tatimore. Në këtë çështje, paditësi kishte paguar saktësisht shumën e përcaktuar në njoftim-vlerësim dhe jo një shumë më të lartë, ndaj kushtet për zbatimin e këtyre dispozitave nuk plotësoheshin.
25. Gjykata kundërshtoi përfundimin e gjykatës së shkallës së parë se shfuqizimi i njoftim-vlerësimeve kishte shkaktuar automatikisht fitim të munguar dhe përgjegjësi jashtëkontraktore për administratën tatimore. Sipas saj, pranimi i këtij interpretimi do të krijonte një standard të papranueshëm, sipas të cilit çdo akt administrativ i shfuqizuar nga gjykata do të sillte automatikisht detyrimin për dëmshpërblim, pa provuar ekzistencën e elementeve të përgjegjësisë civile. Për këto arsye, Gjykata Administrative e Apelit e konsideroi të pabazuar në ligj kërkimin për dëmshpërblim, pranoi ankimin e administratës tatimore dhe të Avokaturës së Shtetit dhe ndryshoi vendimin e Gjykatës së Shkallës së Parë.
26. Kundër vendimit nr. 3583, datë 11.10.2018, të Gjykatës Administrative të Apelit ka paraqitur rekurs pala paditëse Genc Boga, Person fizik tregtar, duke kërkuar prishjen e këtij vendimi dhe lënien në fuqi të vendimit nr. 4103 (80-2015-2390), datë 20.07.2015, të Gjykatës Administrative të Shkallës së Parë Tiranë. Pala paditëse Genc Boga (person fizik tregtar) ka parashtruar në rekurs shkaqe që mund të përmblidhen si vijojnë:
· Gjykata Administrative e Apelit ka gabuar kur ka përjashtuar zbatimin e ligjit nr. 8510/1999 dhe të dispozitave të KC për përgjegjësinë jashtëkontraktore, sepse në rastin konkret plotësohen elementet e dëmit, paligjshmërisë, fajit dhe lidhjes shkakësore.

· Dëmi i pretenduar nuk identifikohet vetëm me shumën kryesore të paguar, e cila më pas është rimbursuar, por me pasojën financiare të privimit nga përdorimi i saj, e cila shprehet në kamatat ligjore/kamatëvonesën që tatimpaguesi do të përfitonte nëse nuk do të ishte detyruar të paguante një detyrim të vendosur në kundërshtim me ligjin.

· Gjykata Administrative e Apelit ka gabuar kur ka trajtuar parapagimin si zgjedhje të tatimpaguesit. Sipas rekursuesit, paditësi nuk ka zgjedhur lirisht të parapaguajë detyrimin, por është detyruar ta bëjë këtë për të vënë në lëvizje ankimin administrativ dhe për të rivendosur të drejtën e cenuar nga aktet e paligjshme të administratës tatimore.

· Paligjshmëria e akteve tatimore, sipas rekursuesit, është vërtetuar me vendim gjyqësor të formës së prerë për njoftim-vlerësimin tatimor nr. 7935/9 prot., datë 20.08.2012, si dhe me konstatimin e pavlefshmërisë absolute nga vetë administrata për njoftim-vlerësimin tatimor nr. 7935/11 prot., datë 19.09.2012.

· Gjykata Administrative e Apelit nuk ka dhënë përgjigje të plotë ndaj pretendimit se dëmi rrjedh drejtpërdrejt nga situata e paligjshme e krijuar nga administrata tatimore: nëse aktet do të ishin nxjerrë në përputhje me ligjin, tatimpaguesi nuk do të ishte detyruar të ndiqte ankimin administrativ dhe gjyqësor, as të parapaguante shumën përkatëse.

· Gjykata Administrative e Apelit ka interpretuar në mënyrë të ngushtë nenet 75 dhe 76 të ligjit nr. 9920/2008. Sipas rekursuesit, “detyrim tatimor i paguar më tepër” nuk është vetëm shuma numerikisht më e lartë se ajo e shënuar në njoftim-vlerësim, por çdo shumë e paguar më shumë se sa i takon tatimpaguesit sipas ligjit, përfshirë rastin kur njoftim-vlerësimi anulohet ose konstatohet i pavlefshëm.

· Vetë administrata tatimore, duke rimbursuar shumën e paguar mbi bazën e akteve të rrëzuara, e ka trajtuar atë si shumë të paguar pa bazë të qëndrueshme ligjore; për pasojë, sipas rekursuesit, rimbursimi i principalit përfaqëson vetëm kthimin e një pjese të pasojës pasurore, por jo kompensimin e plotë të dëmit monetar.

· Neni 110 i ligjit nr. 9920/2008 nuk mund të zbatohet vetëm kur vendimi në favor të tatimpaguesit merret nga Drejtoria e Apelimit Tatimor. Rekursuesi pretendon se e njëjta pasojë duhet të zbatohet edhe kur njoftim-vlerësimi rrëzohet nga gjykata, sepse në të dy rastet rezultati material është i njëjtë: detyrimi i paguar nuk i takonte administratës sipas ligjit.

· Gjykata Administrative e Apelit ka keqinterpretuar arsyetimin e shkallës së parë, duke e paraqitur atë sikur pengon administratën tatimore të ushtrojë kontroll. Sipas rekursuesit, qëndrimi i shkallës së parë nuk përjashton kontrollin tatimor, por kërkon që administrata të mbajë përgjegjësi kur, në ushtrim të kompetencës, nxjerr akte të paligjshme që prodhojnë pasoja pasurore.

· Analogjia e përdorur nga Gjykata Administrative e Apelit me rastin e ndryshimit të vendimeve gjyqësore nga gjykatat më të larta është e pasaktë, sepse përgjegjësia e administratës për veprimtarinë e paligjshme që shkakton dëm rregullohet nga një ligj i posaçëm, ndërsa ndryshimi i një vendimi gjyqësor në shkallë ankimi nuk përbën situatë të njëjtë juridike.

· Vendimi i Gjykatës Administrative të Apelit e vendos tatimpaguesin në pozitë të pambrojtur përballë akteve të paligjshme të administratës, cenon parimin e ligjshmërisë dhe mohon pa bazë të drejtën për shpërblimin e pasojës financiare të shkaktuar nga mbajtja e shumës së paguar.

II.Vlerësimi i Kolegjit Administrativ.

27. Kolegji Administrativ i Gjykatës së Lartë (Kolegji) konstaton se rekursi i palës paditëse është paraqitur brenda afatit prej 30 (tridhjetë) ditësh, të parashikuar në nenin 443(2) të KPC. Gjithashtu, rekursi i është komunikuar palëve respektive, të cilët nuk rezultojnë të kenë paraqitur kundërrekurs. Për rrjedhojë, rekursi plotëson kushtet formale për t’u marrë në shqyrtim nga Gjykata e Lartë.
28. Kolegji vlerëson se rekursi përmban shkaqe nga ato të parashikuara në nenin 58 të ligjit nr. 49/2012 “Për gjykatat administrative dhe gjykimin e mosmarrëveshjeve administrative”, të cilat do ta bënin të cenueshëm vendimin e Gjykatës së Administrative të Apelit. Kjo dispozitë, parashikon ndër të tjera se, “Vendimet e shpallura nga Gjykata Administrative e Apelit në rastet që parashikohen në këtë ligj, mund të ankimohen me rekurs në Gjykatën e Lartë: a) për zbatim të gabuar të ligjit material ose procedural, të një rëndësie themelore për njësimin, sigurinë dhe/ose zhvillimin e praktikës gjyqësore; b) kur vendimi i ankimuar është i ndryshëm nga praktika e Kolegjit Administrativ ose e Kolegjeve të Bashkuara të Gjykatës së Lartë; c) ka shkelje të rënda të normave procedurale, me pasojë pavlefshmërinë e vendimit ose të procedurës së gjykimit.”. 
29. Në kuptim të nenit 58, shkronja “a”, të ligjit nr. 49/2012, Kolegji vlerëson se rekursi përmban shkak ligjor që justifikon shqyrtimin përmbajtësor të tij. Pretendimi kryesor lidhet me interpretimin dhe zbatimin e neneve 75, 76, 107 dhe 110 të ligjit nr. 9920/2008, në raport me rregullat e përgjegjësisë së administratës, për rastet kur detyrimi tatimor i paguar për efekt ankimi administrativ rezulton më pas i pabazuar për shkak të anulimit ose pavlefshmërisë së aktit tatimor. Ky pretendim ngre një çështje të mirëfilltë të interpretimit të ligjit material, me rëndësi për sigurinë juridike, për njëtrajtshmërinë e praktikës gjyqësore dhe për zhvillimin e saj në marrëdhëniet ndërmjet tatimpaguesve dhe administratës tatimore. Çështja nuk kërkon rivlerësim të fakteve apo të provave, pasi nga faktet rezulton se: tatimpaguesi ka paguar shumën e kërkuar për efekt të ankimit administrativ; aktet tatimore janë anuluar ose konstatuar të pavlefshme; shuma kryesore është rimbursuar; kamatëvonesa mbi periudhën e mbajtjes së shumës nuk është paguar.

30. Pretendimi procedural për mungesë arsyetimi dhe për mosdhënie përgjigjeje ndaj pretendimeve thelbësore vlerësohet nga Kolegji në funksion të shkakut kryesor të zbatimit të gabuar të ligjit material. Për sa kohë rekursi pranohet mbi këtë shkak dhe çështja zgjidhet përfundimisht nga Gjykata e Lartë, nuk është e nevojshme të shqyrtohet si shkak i veçantë pavlefshmërie procedurale. Megjithatë, ky pretendim ka rëndësi për të vënë në dukje se arsyetimi i Gjykatës Administrative të Apelit nuk ka analizuar në mënyrë të plotë pasojat juridike që prodhon rrëzimi i njoftim-vlerësimit mbi shumën e parapaguar.

31. Kolegji çmon të theksojë se çështja juridike që shtrohet për zgjidhje është nëse shuma e paguar nga tatimpaguesi për të mundësuar shqyrtimin e ankimit administrativ duhet të konsiderohet “detyrim tatimor i paguar më tepër”, kur akti mbi të cilin është mbështetur pagesa anulohet ose konstatohet i pavlefshëm, si dhe nëse, në këtë rast, tatimpaguesit i takon kamatëvonesa ligjore për periudhën e mbajtjes së shumës nga administrata tatimore. Zgjidhja e kësaj çështjeje kërkon një interpretim sistematik të neneve 75, 76, 107 dhe 110 të ligjit nr. 9920/2008, duke mbajtur në konsideratë natyrën juridike të pagesës së kryer për efekt ankimi administrativ, pasojat pasurore të kontrollit gjyqësor të ligjshmërisë së aktit tatimor, dhe funksionin e kamatëvonesës në marrëdhëniet monetare ndërmjet tatimpaguesit dhe administratës. Analiza duhet të nisë nga dallimi ndërmjet ligjshmërisë së rregullit procedural që kushtëzon shqyrtimin e ankimit administrativ me pagesën e detyrimit dhe pasojës pasurore që lind kur detyrimi mbi bazën e të cilit është bërë kjo pagesë rezulton më pas i pabazuar. I pari është mekanizëm procedural që parashikohet nga ligji i zbatueshëm tatimor, ndërsa në rastin e dytë është çështje e rivendosjes së ekuilibrit pasuror të tatimpaguesit, kur shkaku mbi bazën e të cilit është bërë pagesa, bie.
32. Kolegji çmon të theksojë se natyra e pagesës për efekt të ushtrimit të ankimit administrativ nuk është pagesë vullnetare në kuptimin ekonomik. Ajo kryhet për të përmbushur një kusht ligjor të procedurës së ankimit tatimor dhe për të mundësuar kontrollin administrativ të njoftim-vlerësimit. Në këtë kuptim, tatimpaguesi nuk heq dorë lirisht nga përdorimi i shumës, por e vendos atë në dispozicion të administratës për të ushtruar mjetin e mbrojtjes që i njeh ligji. Megjithatë, fakti që pagesa është parakusht procedural nuk i jep asaj një status të shkëputur nga vlefshmëria e detyrimit tatimor që e ka shkaktuar. Pagesa mbështetet fillimisht në fuqinë detyruese të njoftim-vlerësimit. Nëse akti qëndron, pagesa mbetet pjesë e përmbushjes së detyrimit tatimor. Nëse akti anulohet ose konstatohet absolutisht i pavlefshëm, baza juridike e mbajtjes së shumës bie. Për këtë arsye, pas anulimit ose konstatimit të pavlefshmërisë së aktit tatimor, shuma e paguar nuk mund të trajtohet më si përmbushje e një detyrimi tatimor përfundimisht të ligjshëm. Ajo shndërrohet në një shumë të mbajtur nga administrata pa bazë juridike të qëndrueshme, e cila duhet t’i rimbursohet tatimpaguesit sipas regjimit të posaçëm tatimor.
33. Kolegji nuk ndan qëndrimin e Gjykatës Administrative të Apelit se shuma nuk mund të jetë “e paguar më tepër” vetëm sepse tatimpaguesi ka paguar pikërisht shumën e pasqyruar në njoftim-vlerësim. Ky arsyetim është formal, pasi e identifikon detyrimin tatimor me përmbajtjen e një akti që më pas është rrëzuar. Në të drejtën tatimore, krahasimi duhet të bëhet me detyrimin që rezulton se ekzistonte ligjërisht pas kontrollit administrativ ose gjyqësor, jo vetëm me shifrën e pasqyruar në aktin e mëvonshëm të anuluar. Kur, pas kontrollit gjyqësor, rezulton se detyrimi tatimor nuk ekzistonte ose nuk ishte ligjërisht i kërkueshëm, shuma e paguar mbi bazën e këtij detyrimi është “e paguar më tepër” në raport me detyrimin tatimor real dhe të ligjshëm. Në këtë kuptim funksional duhet kuptuar edhe shprehja “detyrim tatimor i paguar më tepër”. Në rastin konkret, njoftim-vlerësimi tatimor nr. 7935/9 prot., datë 20.08.2012, dhe vendimi i Drejtorisë së Apelimit Tatimor që e kishte lënë atë në fuqi janë anuluar me vendim gjyqësor të formës së prerë. Njoftim-vlerësimi tatimor nr. 7935/11 prot., datë 19.09.2012, është konstatuar absolutisht i pavlefshëm nga administrata tatimore, si akt i mbështetur në të njëjtën shkresë të konstatuar të pavlefshme nga gjykata. Për rrjedhojë, shumat e paguara mbi bazën e këtyre akteve kanë rezultuar pa bazë juridike të qëndrueshme.
34. Nenet 75 dhe 76 të ligjit nr. 9920/2008 rregullojnë pasojat e pagesës së tepërt të detyrimeve tatimore dhe pagesën e kamatëvonesës nga administrata tatimore kur një shumë e tillë rimbursohet. Këto dispozita nuk duhet të interpretohen të shkëputura nga funksioni i tyre, mbrojtja e tatimpaguesit nga pasojat pasurore të mbajtjes nga administrata të shumave që nuk i takojnë asaj sipas ligjit.
35. Neni 107 i të njëjtit ligj vendos kushtin procedural të pagesës së detyrimit tatimor objekt ankimi për shqyrtimin e ankimit administrativ. Ky nen nuk përcakton pasojën përfundimtare pasurore të pagesës, nëse detyrimi më pas rrëzohet. Ai nuk mund të lexohet si normë që përjashton kamatëvonesën, sepse qëllimi i tij është të rregullojë aksesin në ankimin administrativ dhe jo të vendosë se kush mban përfundimisht barrën ekonomike të një detyrimi të paligjshëm.
36. Neni 110 i ligjit nr. 9920/2008, në formulimin e zbatueshëm për mosmarrëveshjen, parashikon rimbursimin e detyrimit tatimor të paguar më tepër dhe të kamatëvonesës përkatëse kur vendimi në favor të tatimpaguesit bën të rezultojë se pagesa nuk ishte e detyrueshme. Ky rregull shpreh parimin se tatimpaguesi nuk duhet të mbajë barrën ekonomike të një shume të paguar mbi një detyrim që nuk qëndron ligjërisht. Referimi i nenit 110 te vendimi në favor të tatimpaguesit i marrë nga Drejtoria e Apelimit Tatimor nuk mund të interpretohet si përjashtim i së njëjtës pasojë kur paligjshmëria e aktit konstatohet nga gjykata. Një interpretim i tillë do ta lidhte të drejtën pasurore të tatimpaguesit jo me mungesën e bazës ligjore të pagesës, por me organin që e konstaton këtë mungesë. 
37. Kontrolli gjyqësor administrativ është kontroll juridiksional i pavarur dhe më i lartë në garanci se kontrolli administrativ. Kur ai përfundon me anulimin e aktit tatimor, pasoja materiale është e njëjtë me atë që do të prodhonte pranimi i ankimit nga administrata, pra detyrimi i paguar rezulton i pabazuar dhe shuma duhet të rimbursohet. Nuk ka arsye ligjore që tatimpaguesi, pretendimi i të cilit pranohet nga administrata, të përfitojë rimbursimin bashkë me kamatëvonesën, ndërsa tatimpaguesi që arrin të njëjtin rezultat vetëm pas kontrollit gjyqësor të marrë vetëm kthimin nominal të shumës. Një dallim i tillë do ta bënte pasojën pasurore të varur nga qëndrimi fillestar i administratës dhe do të cenonte efektivitetin e mbrojtjes gjyqësore. Tatimpaguesi që detyrohet t’i drejtohet gjykatës për të rrëzuar një akt tatimor të paligjshëm nuk mund të vendoset në pozitë më pak të favorshme se tatimpaguesi të cilit administrata ia pranon pretendimin në fazën administrative.
38. Për këtë arsye, nenet 75, 76 dhe 110 duhet të interpretohen sistematikisht dhe në përputhje me funksionin e tyre: kur, si pasojë e një vendimi administrativ ose gjyqësor, rezulton se tatimpaguesi ka paguar një detyrim të pabazuar, rimbursimi i shumës duhet të shoqërohet edhe me kamatëvonesën ligjore për periudhën për të cilën ligji e parashikon kompensimin e mbajtjes së shumës. Mbështetja e padisë edhe në rregullat e përgjegjësisë jashtëkontraktore nuk e ndryshon këtë përfundim. Ligji nr. 8510/1999 dhe dispozitat e KC përcaktojnë bazën e përgjegjësisë së administratës për dëmin e shkaktuar në ushtrimin e funksionit publik. Në rastin konkret, vlerësimi dhe kompensimi i pasojës pasurore nuk përcaktohen sipas rregullave të përgjithshme, por sipas regjimit të posaçëm të parashikuar nga legjislacioni tatimor, i cili njeh kamatëvonesën si mjet ligjor kompensimi për mbajtjen e shumës së paguar më tepër.
39. Kamatëvonesa e kërkuar në këtë çështje nuk ka qëllim të ndëshkojë administratën tatimore dhe as nuk lidhet me faktin e të provuarit të një fitimi konkret që tatimpaguesi mund të kishte realizuar. Ajo është një kompensim i parashikuar nga ligji për faktin se tatimpaguesi është privuar përkohësisht nga përdorimi i një shume parash, e cila më pas është konstatuar se nuk duhej të ishte paguar.

40. Në detyrimet monetare, dëmi i shkaktuar nga mosdisponimi i shumës shprehet nëpërmjet kamatës ose kamatëvonesës ligjore. Për këtë arsye, kur ligji i posaçëm tatimor përcakton mënyrën e kompensimit të mbajtjes së shumës së paguar më tepër, tatimpaguesi nuk ka barrën të provojë se cilin fitim tregtar konkret do të kishte realizuar nëse shuma do të ishte në dispozicion të tij.

41. Kolegji vlerëson se në rastin konkret nuk mund të mjaftonte konstatimi i përgjithshëm i Gjykatës Administrative të Apelit se parapagimi është pjesë e procedurës së ankimit dhe, për këtë arsye, nuk konvertohet në dëm. Kjo mënyrë arsyetimi nuk analizon raportin shkakësor ndërmjet njoftim-vlerësimit të paligjshëm, detyrimit të tatimpaguesit për të parapaguar shumën për të ushtruar ankimin administrativ dhe privimit pasuror që ai ka pësuar gjatë periudhës së mbajtjes së shumës nga administrata.

42. Veprimi i administratës tatimore që merr rëndësi në këtë mosmarrëveshje nuk është ushtrimi në vetvete i kompetencës së kontrollit, por nxjerrja dhe mbajtja në fuqi e një detyrimi tatimor që më pas rezultoi i pabazuar në ligj. Në rastin e njoftim-vlerësimit tatimor nr. 7935/9 prot., paligjshmëria është konstatuar me vendim gjyqësor të formës së prerë; ndërsa në rastin e njoftim-vlerësimit tatimor nr. 7935/11 prot., vetë administrata ka konstatuar pavlefshmërinë absolute të tij, për shkak se mbështetej në të njëjtën bazë juridike të rrëzuar. Dëmi i pretenduar nuk është principali i kthyer. Kthimi i principalit rivendos vetëm shumën nominale. Dëmi që mbetet për t’u kompensuar është humbja e përdorimit të shumës gjatë periudhës kur ajo ka qëndruar në dispozicion të administratës. Në këtë lloj detyrimi monetar, ky dëm përfaqësohet nga kamatëvonesa ligjore. Lidhja shkakësore është e drejtpërdrejtë. Nëse njoftim-vlerësimet tatimore nuk do të ishin nxjerrë ose nëse detyrimi tatimor do të ishte përcaktuar në përputhje me ligjin, tatimpaguesi nuk do të ishte detyruar të paguante shumën prej 42.199.891 lekësh për të mundësuar shqyrtimin e ankimit administrativ. Privimi nga përdorimi i kësaj shume ka ardhur si pasojë e drejtpërdrejtë e aktit tatimor që më pas rezultoi i pabazuar.

43. Rimbursimi i principalit pa vonesë pas vendimit gjyqësor nuk është i mjaftueshëm për të rrëzuar kërkimin. Ky rimbursim shuan detyrimin për kthimin e shumës, por nuk kompenson periudhën e mëparshme të mbajtjes së saj. Pikërisht për këtë periudhë ligji tatimor njeh kamatëvonesën. Ky qëndrim nuk krijon një përgjegjësi automatike dhe të pakufizuar të administratës për çdo akt tatimor që rrëzohet më pas. Jo çdo anulim i një akti administrativ sjell vetvetiu çdo lloj dëmshpërblimi të pretenduar nga subjekti privat. Në çështjen konkrete ekzistojnë elemente të posaçme: pagesa efektive e një shume monetare, rrëzimi përfundimtar i bazës ligjore të detyrimit, rimbursimi i principalit nga administrata dhe mospagimi i kamatëvonesës për periudhën e mbajtjes së shumës. Vetëm në këtë kuadër lind e drejta për kompensimin ligjor të privimit nga përdorimi i shumës.

44. Po kështu, ky qëndrim nuk e pengon administratën tatimore të ushtrojë funksionet e saj të kontrollit, të nxjerrë njoftim-vlerësime dhe të ndjekë procedurat ligjore të administrimit të tatimeve. Ai vetëm përcakton pasojën financiare që lind kur, pas kontrollit të ligjshmërisë, rezulton se detyrimi mbi bazën e të cilit u mbajt shuma, nuk ekzistonte ligjërisht.

45. Në çështjen në shqyrtim është e provuar se paditësi ka paguar shumën e kërkuar nga administrata tatimore, se aktet mbi bazën e të cilave është kryer pagesa janë anuluar ose konstatuar të pavlefshme, se administrata ka rimbursuar shumën kryesore, dhe se nuk ka paguar kamatëvonesën për periudhën gjatë së cilës e ka mbajtur atë.

46. Kolegji çmon se Gjykata Administrative e Apelit ka gabuar kur ka kufizuar konceptin “detyrim tatimor i paguar më tepër” vetëm te pagesa numerikisht mbi shumën e shënuar në njoftim-vlerësim. Ky interpretim nuk mban parasysh se, pas anulimit ose pavlefshmërisë së aktit, e gjithë shuma e paguar mbi bazën e tij rezulton e tepërt në raport me detyrimin tatimor që ekzistonte ligjërisht.

47. Gjykata Administrative e Apelit ka gabuar edhe kur ka vlerësuar se kthimi i principalit e përmbush plotësisht detyrimin e administratës. Ligji tatimor dallon ndërmjet kthimit të shumës dhe pagesës së kamatëvonesës për periudhën e mbajtjes së saj. E para rikthen shumën nominale, ndërsa e dyta kompenson privimin nga përdorimi i saj.

48. I gabuar çmohet edhe përfundimi se dispozitat përkatëse zbatohen vetëm kur vendimi në favor të tatimpaguesit merret nga organi i apelimit tatimor. Interpretimi sistematik dhe qëllimor tregon se pasoja e normës lidhet me konstatimin se pagesa nuk ishte e detyrueshme dhe jo me identifikimin e organit që e bën këtë konstatim.

49. Po ashtu, Gjykata Administrative e Apelit e ka trajtuar parapagimin e detyrimit tatimor vetëm si një kërkesë procedurale për ushtrimin e ankimit, pa marrë në konsideratë faktin se kjo pagesë u krye për shkak të njoftim-vlerësimeve tatimore, të cilat më pas u rrëzuan nga gjykata. Edhe pse parapagimi ishte një kusht për të ndjekur procedurën e ankimit, ai nuk mund të çojë në përfundimin që tatimpaguesi duhet të mbajë barrën ekonomike të një detyrimi që më vonë rezultoi i paligjshëm.
50. Gjykata Administrative e Shkallës së Parë ka dhënë zgjidhjen e drejtë në themel, duke njohur të drejtën e tatimpaguesit për kamatëvonesën ligjore mbi shumën e mbajtur nga administrata. Ajo ka administruar ekspertimin kontabël dhe, mbi bazën e tij, ka përcaktuar kamatëvonesën në shumën 6.824.433 lekë. Nga vendimi i Gjykatës Administrative të Apelit nuk rezulton që kjo përllogaritje të jetë rrëzuar për pasaktësi faktike, metodologjike ose procedurale dhe ndryshimi i vendimit është mbështetur vetëm në përjashtimin, në planin juridik, të zbatimit të neneve 75, 76 dhe 110 të ligjit tatimor. Në këtë çështje, neni 110 merret në konsideratë për parimin që rimbursimi i detyrimit të paguar që ka rezultuar i pabazuar, duhet të shoqërohet me kamatëvonesën përkatëse, ndërsa periudha konkrete e llogaritjes përcaktohet sipas nenit 76, pika 2, shkronja “b”, të ligjit nr. 9920/2008, sikurse është zbatuar nga gjykata e shkallës së parë.
51. Në kushtet kur rekursuesi ka kërkuar lënien në fuqi të vendimit të shkallës së parë dhe nuk ka kërkuar ndryshimin e masës së dëmshpërblimit në një vlerë më të lartë, Gjykata e Lartë nuk shqyrton rritjen e shumës së pranuar. Ajo verifikon vetëm nëse mënyra e llogaritjes së shumës së përcaktuar nga gjykata e shkallës së parë është në përputhje me ligjin. Kjo do të thotë se kontrolli i Gjykatës së Lartë kufizohet te vlerësimi nëse kamatëvonesa është llogaritur sipas rregullave të ligjit tatimor dhe për periudhën që gjykata e shkallës së parë e ka njohur si të kompensueshme.
52. Për sa më sipër, Kolegji arrin në përfundimin se Gjykata Administrative e Apelit ka zbatuar gabim nenet 75, 76 dhe 110 të ligjit nr. 9920/2008, në raport me nenin 107 të po këtij ligji dhe me parimet e përgjegjësisë pasurore të administratës. Për rrjedhojë, shkaku i rekursit është i bazuar.

53.  Shuma e paguar nga tatimpaguesi mbi bazën e akteve tatimore të anuluara ose të konstatuara të pavlefshme përbën detyrim tatimor të paguar më tepër në kuptimin funksional të neneve 75, 76 dhe 110 të ligjit nr. 9920/2008. Fakti që pagesa është kryer për efekt ankimi administrativ nuk e përjashton këtë përfundim, sepse kushti procedural i pagesës nuk mund të ruajë pasojat pasurore të një detyrimi që më pas rezulton i pabazuar në ligj.

54. Rimbursimi i principalit nuk përjashton detyrimin për pagimin e kamatëvonesës ligjore për periudhën e mbajtjes së shumës nga administrata tatimore. Kjo pasojë zbatohet edhe kur mungesa e bazës ligjore të detyrimit konstatohet nga gjykata, pasi thelbi i së drejtës së tatimpaguesit lidhet me mungesën e detyrimit dhe jo me organin që e konstaton atë. Kolegji çmon se vendimi i Gjykatës Administrative të Shkallës së Parë Tiranë ka dhënë zgjidhjen e drejtë në themel, ndërsa Gjykata Administrative e Apelit ka dhënë një interpretim formal dhe ngushtues të ligjit tatimor, duke mohuar pa bazë kompensimin e pasojës financiare të mbajtjes së shumës.

55. Për rrjedhojë, Kolegji çmon se vendimi nr. 3583, datë 11.10.2018, i Gjykatës Administrative të Apelit duhet të prishet dhe të lihet në fuqi vendimi nr. 4103 (80-2015-2390), datë 20.07.2015, i Gjykatës Administrative të Shkallës së Parë Tiranë.
PËR KËTO ARSYE,

Kolegji Administrativ i Gjykatës së Lartë mbështetur në nenin 63(1)(b) të ligjit nr. 49/2012, datë 03.05.2012 “Për gjykatat administrative dhe gjykimin e mosmarrëveshjeve administrative” (i ndryshuar),

VENDOSI:

       Prishjen e vendimit nr. 3583, datë 11.10.2018 të Gjykatës Administrative të Apelit dhe lënien në fuqi të vendimit nr. 4103 (80-2015-2390), datë 20.07.2015 të Gjykatës Administrative të Shkallës së Parë Tiranë. 
Tiranë më, 06.05.2026

